b"\n_START_ARTICLE_\nBolonijos pada\xc5\xbeas\n_START_PARAGRAPH_\nBolonijos pada\xc5\xbeas (it. rag\xc3\xb9 alla bolognese, Bolonijos ragu) \xe2\x80\x93 i\xc5\xa1 Italijos kil\xc4\x99s pada\xc5\xbeas, gaminamas i\xc5\xa1 svog\xc5\xabn\xc5\xb3, mork\xc5\xb3, salier\xc5\xb3, m\xc4\x97sos far\xc5\xa1o, sauso vyno ir \xc5\xa1iek tiek pomidor\xc5\xb3 koncentrato. Patiekiamas paprastai su Bolonijos lazanja arba tagliatelle \xe2\x80\x93 plok\xc5\xa1\xc4\x8diais, ilgais makaronais. Kartais naudojamas su kitokiais pla\xc4\x8diais ir plok\xc5\xa1\xc4\x8diais (pvz., fettuccine) ar trumpais vamzdeliniais (pvz., rigatoni, penne) makaronais. Bolonijos pada\xc5\xbeas tradici\xc5\xa1kai n\xc4\x97ra valgomas su spage\xc4\x8diais. Kitose \xc5\xa1alyse populiarus patiekalas \xe2\x80\x9eBolonijos spage\xc4\x8diai\xe2\x80\x9c daromas su far\xc5\xa1o ir pomidor\xc5\xb3 pada\xc5\xbeu, kuris turi nedaug bendro su tikru Bolonijos pada\xc5\xbeu.\n_START_SECTION_\nIstorija\n_START_PARAGRAPH_\nSeniausias \xc5\xbeinomas u\xc5\xbera\xc5\xa1ytas pada\xc5\xbeo m\xc4\x97sos pagrindu receptas yra i\xc5\xa1 Imolos (netoli Bolonijos) ir datuojamas XVIII a. pab. Pirm\xc4\x85 syk\xc4\xaf pada\xc5\xbe\xc4\x85 \xc5\xa1iuo pavadinimu (Bolonijos, arba bolonieti\xc5\xa1k\xc4\x85) 1891 m. apra\xc5\xa1\xc4\x97 Pellegrino Artusi savo kulinarijos knygoje \xe2\x80\x9eVirtuv\xc4\x97s mokslas ir gero valgymo menas\xe2\x80\x9c (it. La scienza in cucina e l'arte di mangiare bene). Receptas vadinosi bolonieti\xc5\xa1ki makaronai (it. maccheroni alla bolognese) ir turi daug pana\xc5\xa1um\xc5\xb3 su \xc5\xa1iuolaikiniu Bolonijos pada\xc5\xbeu. Artusi receptas nurod\xc4\x97, kad pada\xc5\xbe\xc4\x85 reikia gaminti i\xc5\xa1 sviesto, mork\xc5\xb3, ver\xc5\xa1ienos, pancetta (s\xc5\xabdyto bekono su juodaisiais pipirais). Ingredientus reikia smulkiai sumalti ir kepti kol m\xc4\x97sa paruduos, tuomet visk\xc4\x85 virti sultinyje. Si\xc5\xabloma d\xc4\x97l skonio prid\xc4\x97ti \xc5\xa1iek tiek kept\xc5\xb3 gryb\xc5\xb3, triufeli\xc5\xb3 ar vi\xc5\xa1\xc4\x8diuko kepen\xc5\xb3, o pabaigoje \xe2\x80\x93 grietin\xc4\x97l\xc4\x97s. Artusi rekomendavo \xc5\xa1\xc4\xaf pada\xc5\xbe\xc4\x85 patiekti su \xc5\xa1vie\xc5\xbeiais (ned\xc5\xbeiovintais) makaronais ir Parmezano s\xc5\xabriu._NEWLINE_Nuo XIX a. pabaigos, kuomet Artusi apra\xc5\xa1\xc4\x97 Bolonijos pada\xc5\xbe\xc4\x85, jis daug syki\xc5\xb3 keit\xc4\x97si, taip pat keit\xc4\x97si ir su juo valgomi makaronai. \xc5\xa0iuo metu pla\xc4\x8diai priimta, kad Bolonijos pada\xc5\xbeas patiekiamas su tagliatelle. 1982 m. Italijos patiekal\xc5\xb3 akademija (it. Accademia Italiana della Cucina), organizacija skirta i\xc5\xa1saugoti Italijos kulinarin\xc4\xaf paveld\xc4\x85, u\xc5\xbera\xc5\xa1\xc4\x97 klasikinio Bolonijos pada\xc5\xbeo recept\xc4\x85 ir pad\xc4\x97jo saugoti Bolonijos prekybos r\xc5\xabmuose (it. (La Camera di Commercio di Bologna). Pasak \xc5\xa1io recepto, pada\xc5\xbeas gaminamas i\xc5\xa1 sauso raudono arba balto vyno, pancetta, svog\xc5\xabn\xc5\xb3, mork\xc5\xb3, salier\xc5\xb3, pipir\xc5\xb3, druskos, jautienos ir pieno arba grietin\xc4\x97l\xc4\x97s.\n_START_SECTION_\n\xc5\xa0iuolaikinis pada\xc5\xbeas\n_START_PARAGRAPH_\n\xc5\xa0iuo metu egzistuoja daugyb\xc4\x97 Bolonijos pada\xc5\xbeo variacij\xc5\xb3 tiek tarp Italijos vir\xc4\x97j\xc5\xb3, tiek kitose \xc5\xa1alyse. Bet kuriuo atveju, tai yra gana sud\xc4\x97tingai ruo\xc5\xa1iamas patiekalas, skirtingiems ingredientams naudojami keli skirtingi ruo\xc5\xa1imo metodai, ruo\xc5\xa1imas u\xc5\xbetrunka kelias valandas. Pagrindiniai skirtumai tarp \xc4\xafvairi\xc5\xb3 versij\xc5\xb3 yra naudojamos m\xc4\x97sos r\xc5\xab\xc5\xa1is (jautiena, jautienos ir kiaulienos mi\xc5\xa1inys ar kt., su pancetta ar be ir pan.) ir kiekis, naudojami riebalai \xc4\xafvairi\xc5\xb3 ingredient\xc5\xb3 kepimui (augalinis aliejus, alyvuogi\xc5\xb3 aliejus, sviestas, kiaul\xc4\x97s riebalai ar pan.), kokios formos pomidorai naudojami (\xc5\xa1vie\xc5\xbei, konservuoti, pasta), skys\xc4\x8di\xc5\xb3 pagrindas virimui (sultinys, vynas, pomidor\xc5\xb3 sultys, pienas ar j\xc5\xb3 kombinacija), kokia tvarka dedami ingredientai, kokie papildomi priedai naudojami. Be pana\xc5\xa1i\xc5\xb3 ingredient\xc5\xb3, visus variantus sieja ir grie\xc5\xbetas tam tikr\xc5\xb3 kit\xc5\xb3 ingredient\xc5\xb3 atsisakymas: niekada nenaudojamas \xc4\x8desnakas ir dauguma \xc5\xa1iaip Italijos virtuv\xc4\x97je populiar\xc5\xb3 prieskonini\xc5\xb3 \xc5\xbeoleli\xc5\xb3, i\xc5\xa1skyrus kartais lauro lapus ar \xc4\x8diobrel\xc4\xaf, da\xc5\xbeniausiai prieskoniai apsiriboja druska, juodaisiais pipirais ir kartais \xe2\x80\x93 muskatu._NEWLINE_U\xc5\xbesienio restoranuose, ypa\xc4\x8d itali\xc5\xa1k\xc5\xb3 restoran\xc5\xb3 imitacijose, populiarus patiekalas \xe2\x80\x9eBolonijos spage\xc4\x8diai\xe2\x80\x9c, ar \xe2\x80\x9espage\xc4\x8diai su Bolonijos pada\xc5\xbeu\xe2\x80\x9c, kurio pada\xc5\xbeo pagrindas yra pomidorai ir far\xc5\xa1as, daugiau nieko bendro su tikro Bolonijos pada\xc5\xbeo variantais jis neturi, ir jo kilm\xc4\x97 n\xc4\x97ra itali\xc5\xa1ka. Italijos virtuv\xc4\x97je Bolonijos pada\xc5\xbeas nenaudojamas su spage\xc4\x8diais, kadangi m\xc4\x97sa gerai nesilaiko ant \xc5\xa1ios makaron\xc5\xb3 r\xc5\xab\xc5\xa1ies ir yra nepatogu valgyti."